Tiggernøtt vokser på tørre, åpne steder, ofte som et ugras. I middelhavslandene finnes den av og til i garrigue. Den er utbredt i tropiske og subtropiske deler av Asia, Afrika, Sør-Europa og Nord-Australia. Arten er naturalisert mange steder i Amerika og Sør-Australia. I Norge er den bare funnet én gang, ved smelteverket i Ålvik i Kvam kommune i Hordaland i 1947. Klimaet i Norge er for kaldt til at den kan formere seg.